S-4855/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 5. september 2023, á hendur G-kk-þgf G-kk-þgf V-kk-þgf, kt. [...], [...], 109 Reykjavík, fyrir fíkniefnalagabrot, með því að hafa, þriðjudaginn 10. ágúst 2021, á þáverandi heimili sínu að [...] í Hafnarfirði, haft í vörslum sínum, í sölu- og dreifingarskyni, 39 kannabisplöntur og 2,7 grömm af maríhúana sem lögregla fann við leit, og hafa um nokkurt skeið og fram til þess dags ræktað greindar plöntur.

Telst brot þetta varða við 2. gr., sbr. 4., 5. og 6. gr., laga um ávana- og fíkniefni nr. 65/1974 og 2. gr., sbr. 1. mgr. 14. gr., reglugerðar nr. 233/2001 um ávana- og fíkniefni og önnur eftirlitsskyld efni, með síðari breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta upptöku á 39 kannabisplöntum og 2,7 grömmum af maríhúana samkvæmt heimild í 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 með síðari breytingum. Jafnframt er krafist upptöku á 2 hitamælum, 4 loftsíum, 4 viftum, 4 straumbreytum og 4 ljósum sem lögregla lagði hald á í málinu, samkvæmt heimild í 7. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, með síðari breytingum.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði er fæddur í [...]. Samkvæmt framlögðu sakavottorði, dagsettu 30. ágúst 2023, var ákærða gert að sæta fangelsi í 12 mánuði með dómi Héraðsdóms Reykjavíkur [...]2018 fyrir brot gegn lögum um ávana- og fíkniefni.

Undir meðferð málsins hefur ákærði játað brot sín skýlaust. Horfir það honum til málsbóta, sbr. 8. tölul. 1. mgr. 70. gr. almennra hegningarlaga nr. 19/1940.

Með hliðsjón af framangreindu, sakarefni þessa máls og dómvenju þykir refsing ákærða hæfilega ákveðin fangelsi í 3 mánuði, en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Með vísan til lagaákvæða í ákæru skal ákærði sæta upptöku á 39 kannabisplöntum, 2,7 grömmum af maríhúana, 2 hitamælum, 4 loftsíum, 4 viftum, 4 straumbreytum og 4 ljósum sem lögregla lagði hald á við rannsókn máls.

Ákærði greiði málsvarnarþóknun skipaðs verjanda síns, E-kk-ef P-kk-ef Ó-kk-ef lögmanns,150.660 krónur að meðtöldum virðisaukaskatti, og 98.199 krónur í annan sakarkostnað.

Af hálfu ákæruvaldsins flutti málið K-kk-nf Ó-kk-nf aðstoðarsaksóknari.

K-kvk-nf R-kvk-nf G-kvk-nf aðstoðarmaður dómara kveður upp þennan dóm.

Dómsorð :

Ákærði, G-kk-nf G-kk-nf V-kk-nf, sæti fangelsi í 3 mánuði en fullnustu refsingarinnar er frestað og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. laga nr. 19/1940, sbr. 4. gr. laga nr. 22/1955.

Ákærði sæti upptöku á 39 kannabisplöntum, 2,7 grömmum af maríhúana, 2 hitamælum, 4 loftsíum, 4 viftum, 4 straumbreytum og 4 ljósum sem lögregla lagði hald á við rannsókn máls.

Ákærði greiði málsvarnarþóknun skipaðs verjanda síns, E-kk-ef P-kk-ef Ó-kk-ef lögmanns, 150.660 krónur að meðtöldum virðisaukaskatti, og 98.199 krónur í annan sakarkostnað.

K-kvk-nf R-kvk-nf G-kvk-nf